作者:李白
標題:效古二首
內容:朝入天苑中，謁帝蓬萊宮。青山映輦道，碧樹搖蒼空。謬題金閨籍，得與銀臺通。待詔奉明主，抽毫頌清風。歸時落日晚，躞蹀浮雲驄。人馬本無意，飛馳自豪雄。入門紫鴛鴦，金井雙梧桐。清歌弦古曲，美酒沽新豐。快意且為樂，列筵坐群公。光景不可留，生世如轉蓬。早達勝晚遇，羞比垂釣翁。自古有秀色，西施與東鄰。蛾眉不可妒，況乃效其顰。所以尹婕妤，羞見邢夫人。低頭不出氣，塞默少精神。寄語無鹽子，如君何足珍。